# Noter gemt og forglemt

Følgende tekster er handouts, bidder, noter og andre tekster som af den ene eller anden grund ikke fandt vej til Familie og ære grundbogen, men her publiceres så de kan være til inspiration eller hjælp til din kampagne.

Med venlig hilsen, Bjarne Sinkjær

o o o

## Skovvild sang spillerne fik klasket i hovedet

En fjern og velkendt sorg kalder på os

En fjern torden, lyden af tusind hestehove

Brødre og søstre

I fjenders vold, må I udholde

Minder ætset ind sjæl og hud

Adskillelsen fra vores forfædre

Ar der aldrig vil heles

Vores familier er stærke,

men spredte på tværs af sletterne

Vi vil ikke svigte jer

Vi vil ikke glemme jer

Vi vil vende tilbage til jer

Imens blev denne amerikansk indianske sang spillet i baggrunden:

https://www.youtube.com/watch?v=rwQFmTwbQpE&index=10&list=RDyec542aOIzM

o o o

**Et brev som spilpersonerne fandt ret tidligt, som stort set røbede skurkens plan.**

Til ærede Agæus Sambrosius Tallus

Det er stærkt utilfredsstillende at du ikke kan komme her, men siden du ikke kan forlade dine hellige pligter, er her mine betingelser for en gensidig forståelse. Som jeg allerede har gjort klart, så er vejen til konsulposten banet, og I er nødt til at forhandle med mig. Kommer vi ikke til en forståelse, kan jeg blive nødt til at arrangere mig til anden side. Men jeg er sikker på at du vil indse, at vores veje fører til samme mål.

Thallus er vugget i søvn under mine forgængere, og jeg er helt på det rene med at der skal ske forandringer hvis vores position skal sikres en gang for alle. De skovvilde er restløse både i øst og i vest. Vi har underretninger om, at hedonerne er begyndt at handle med dem uden om os. Hvor og hvordan ved vi ikke. Vores position bliver derfor stadig mere usikker, og kun et forebyggende angreb kan sikre os for fremtiden. Da klanerne ikke, modsat os, kan samarbejde, er sejren sikker, men vi kan ikke tillade os at blive overmodige. En to-frontskrig er totalt uacceptabel, uanset hvordan I anser situationen omkring Ioannina. Vi er nødt til at holde os fra øst, mens vi angriber i vest. Klanerne skal tages en af gangen – det har altid været løsningen på Skovvilde-problemet.

Vitus Crassus er som du ved døende, men hvis anerne ikke vil skaffe os af med ham, kan jeg arrangere at han får det sidste skub. Jeg har en særskilt forståelse med Tallin Crassus. De er sultne og modløse. De lavere rækker i Crassus skriger på oprejsning, og Crassus vil lade sig spænde foran vores vogn.

Jeg er ligeglad hvad I gør med tilfangetagne skovvilde. Blot tilhører alle anesangere mig. Jeg kan ikke understrege dette nok. Anesangere skal tages i live og overgives til mig. Ellers er der ingen aftale.

Jeg har et særskilt arrangement med Palo. De må ikke røres. Jeg ved at I har en forståelse med Raimis, men forstå at deres skæbne er forseglet. De er allerede døde. Det er prisen I må betale for storhed.

Som modydelse finder jeg det kun ret og rimeligt, at hjælper I Crassus med at befri deres lande, har I lov til at tage jer betalt. Halvdelen af deres gamle land vil tilfalde Ticatus. De vil hade os, men de vil blive nødt til at acceptere dette udfald.

Til gengæld ønsker jeg Flaccus kastreret. Jeg er træt af deres stadige stikkerier og utilfredshed. Deres evindelig snagen i sager der ikke kommer dem ved. Deres falske beskyldninger. Lad dem forløbe sig. Lad dem kaste det første spyd, og det vil give os frihed til at slå dem ned.

Sallust er splittet og vil i den kommende konflikt ikke vide, hvilket ben de skal stå på. Når udfaldet er klart, kommer de til at acceptere den nye orden.

Således er min vision; med Invictus som skjoldet, og Ticatus som sværdet, går Thallus en gylden fremtid i møde. Du ser, at skønt vi på mindre punkter er uenige, så er visionen den samme. Det tørre svagelige græs skal slås ned, så nye friske skud kan vokse op.

J.

o o o

## Journalen. Fundet af anesangerens nevø, efter han havde stukket onklen til myndighederne. Onklen blev nedkæmpet og brændt.

*Efterladt af anesanger, onkel til en af spilpersonerne.*

Kære nevø

Hvis du læser disse sider, er det fordi jeg er død. Jeg har i mange år grundet over om jeg skulle inddrage dig i mit livs mysteriet. Du er sikkert bedre tjent med at leve i uvidenhed, men hvem er jeg at jeg skal tage valget fra dig? Jeg opdagede en knude i min mave for en uges tid siden. Den er ikke forsvundet. Ikke underligt at jeg i den seneste tid har følt mig træt. Jeg tør ikke vente længere.

Knuden er ikke forsvundet. Der er gået en måned. Lægens skrækkelige kurer har jeg ingen tiltro til. De giver mig kvalme og udretter intet. Anerne kan ikke hjælpe. Ikke indenfor de grænser der er sat.

Du som jeg er endt i Ludica på grund af fejltagelser. Du på grund af letsindighed i fuldskab, jeg fordi jeg med åbne øjne og gustent overlæg legede med ilden. Eller måske er jeg ikke så skyldig endda. Hvad ved en seksten årig knægt om farer? Sikkert er det at dem der ønsker at tæmme og binde os, i deres frygt fratager os vore muligheder, og den skæbne vi muligvis er bestemt for. Mig har de tæmmet. Men dine nylige eventyr får mig til at tro, og du kan sprænge deres bånd. Men forstå at stien er fulde af sten, og ve den der snubler.

Mysteriet om gravpladsen i byen bliver ved med at ærgre mig, for jeg kan ikke komme til bunds i det. Ingen døde vander hvileløse rundt. Ingen vrede aner hjemsøger deres efterkommere. Hvordan kan denne ro være her, når de døde er restløse i resten af Thallus?

Knuden er blevet større.

Aulus fra patruljen kom forbi med flere artefakter i dag. Flere våben, amuletter, potteskår, en statue i usædvanlig god stand. Den er hæslig at se på. Jeg betalte ham og sendte de fleste af tingene til Laevinus i Patrus. Statuen beholdte jeg. Jeg ved ikke hvorfor. Statuen er ca. 40 cm høj, skåret i sort fedtsten, med indlagt guld. Ansigtet var grotesk, med opspilet øjne og en snerrende mund. Der er fire skrifter på siderne. Det er længe siden, men jeg tror jeg vil gøre et forsøg.

Jeg har tabt mig adskillelige kilo. Soten vil fortære mig.

Jeg så den hvide dame igen i en drøm. Eller måske et syn? Der er nogen. Men det kan ikke være en anesanger. Måske en fra Sallust? Men det giver ingen mening. Hvis de har fundet en udvej, ville de bruge samme midler andre steder. En skovvild da?

Nogen succes med teksten. Det står helt klart at statuen er skabt af de Yngste. Jeg turde sværge på at den ene arm har skiftet stilling.

Knuden er vokset. Det er som om den fylder mit liv. Fylder mine drømme. Noro så den i dag, men jeg fik ham til at glemme.

Første formular er et helbredende mirakel, ikke ulig vores kræfter. Men stærk. Samtidig elegant og brutal i sin virkemåde. Som den dog fortærer og helbreder.

Du ved at de magiske kræfter er bundet i elementerne. At de bygger på ild, vand, luft, og jord. Elementerne omskabes hele tiden, går i forbindelse med hinanden og får nye egenskaber; på samme måde kan vi anesangere omskabe elementerne og give dem nye former. Ligesom vand kan forvandles til is eller damp, sådan kan magiens kræfter tæmmes og forvandles til formularer. Vore forfædre kan opsamle disse kræfter og give dem som gave til deres efterkommere. Så langt så godt. Nu til det du ikke ved.

De skovvilde har et andet syn på magien. De ser magien i alt levende; marker, skove, floder er alle beboet af ånder, der skaber magien via lyset fra Solhar. De skovvildes magi bygger derfor på planter, dyr, kroppen og ånden. Magien udveksles og flyder rundt i systemet mellem planter, dyrene og menneske. Deres forfædre er samlet i Kaeler, en slags ansamlinger af aner, som kan tappe det system og give kræfterne videre til menneskene. Interessant nok virker deres mirakler jo ganske tydeligt. Betyder det at de har ret? Eller vi begge har ret? Eller ingen af os?

For der er ældre magi end vore to civilisationer. Og deres spor er endda ganske tydelige her i Thallus. Vi kalder em de Yngste. Der er spor af ruiner overalt. Det er end ikke noget der åbenlys tabu – men læg mærke til at ingen taler om dem. Mit gæt er at Sallust har forsøgt at fortie det i århundreder. Sallust har åbenlyst kræfter som vi andre ikke har tilgang til, og de holder deres viden for dem selv. Hvor skulle deres magt over anerne ellers komme fra? Deres fromhed? Nonsens. Men tilbage til emnet. Den nye Tro var en form for magi der blev grundlagt af Callius Flaccus, som en nyere og højere form for magi. Sallust prøvede at overbevise os om, at vores, og de skovvildes magier, kunne forenes. Den nye tro var en transformation af de to andre magier; den omdanner naturens kræfter til deres essens, deres grundstoffer, og i den proces frigives der magisk energi, som man kan lave vidunderlige ting med. Her er hvad jeg lærte. Når de skovvilde opnår den højeste indsigt, kan de fremkalde den omvendte proces; de kan skabe liv ud fra dødt materiale. Men som et træ der vokser, er det en proces der tager lang tid. Hvad der viste sig var at den Nye Tros magi var hurtig; det tager måneder og år for et træ at vokse til fuld størrelse, men det tager kun ilden timer at forvandle træet til aske. Deri ligger faren. Nu viste Callius at være en gal tyran. Kun med nød og næppe undgik jeg bålet, på grund af min unge alder. Men jeg blev, som du måske mistænker, forvist til Ludica, og kunne aldrig gøre mig håb om en betroet stilling. Og her er det; magien på statuen er ikke ulig den Nye Tros. Ilden helbreder, men ilden fortærer også.

Problemer med den anden formular. Jeg har skrevet til Laevinus, men han kunne ikke hjælpe. Jeg prøvede at holde ham hen i mørke. Jeg frygter dog at han kan gennemskue hvad jeg besidder. Det er det stærkeste og klareste fragment som jeg – og han, mistænker jeg, nogensinde har set. Jeg må vende mig til anerne.

Anden formular giver mig magt over livet. Jeg kan forstærke min magi, ved at finde kræfter i blodet. Jeg prøvede det på mig selv. Det virkede, men svækkede mig. Jeg prøvede også på Noro, med samme tydelig resultat. Jeg fik ham til at glemme det igen. Det er bare ikke nok. Ikke nok til at få knuden til at gå væk. Den er nu på størrelse med en valnød. Jeg fremkaldte en ane. Den hjalp mig, men blev vred. Og jeg skimtede den hvide frue. Hun prøvede at lægge sig i mellem, men min vilje var stærkere. Jeg må længere tilbage. Meget længere tilbage.

Åh gru. Oh rædsel. Hvad har jeg gjort? Anen kom. En af de yngste. Hvad har jeg gjort?

Dette er den sandhed som har vist sig for mig. Jeg tør ikke give slip. Jeg ønsker ikke at tage afsted. Jeg, som har levet det meste af mit liv i kontakt med Det Grå, er bange for hvad der skjuler sig bag sløret. Den dødelige ironi piner mig.

Du så ham i dag. Du var som om du havde skuet din egen undergang. Heldigvis fik jeg dig til at glemme. Du skal spares, men jeg. Ser jeg mig tilbage, er jeg fortabt. Gode aner, må de forskåne dig for denne rædsel.

Coaxxoch. Vend dig aldrig mod ham. Vend dig aldrig mod dem.

Du var forbi i dag. Jeg kan mærke din brændende nysgerrighed. Skønt dine minder er gemt bag en tåge, kan jeg mærke dem arbejde i dit sind. Mærke den samme ild der brændte i mig. Enten må jeg opgive alt, brænde alt. Eller jeg må inddrage dig i mit arbejde.

Tredje formular tillader mig at vandre ind i andres sind. Gode aner. Hvad ville der ikke ske med Thallus, kom disse formularer til almindelig kundskab?

Jeg bryder mig ikke om hvad jeg ser. Blod. Borgerkrig. Jeg har mærket den lugt før, og jeg mærker den igen.

Knuden er på størrelse med en knytnæve. Smerten er konstant. Noro sender mig hele tiden bekymrede blikke. Anerne være med ham. Jeg må sørge for hans fremtid.

Fjerde formular er som en mur. Men jeg er sikker på at det er en formular. Jeg. Det kan være at denne fjerde formular kan være min redning, men prisen? Er jeg villig til at betale den? Han.. vil hjælpe. Han hvisker og han lokker. Giv mig liv gennem dig, og jeg kan redde dig fra asken.

Drømte om den hvide dame. Skønt hun ikke kunne være uvidende om hvad jeg har gjort, virker hun ikke vred. De.. kæmpede. Hun jog ham væk.

Du er på vej ud til endnu et af dine eventyr med dine Crassus venner. Jeg bryder mig ikke om det blik du sendte mig. Dette må stoppe. Statuen må væk.

Appius sendte bud efter mig i dag. Aner. Det er år og dage siden han har interesset sig for mig. Spurgte til mig. Spurgte til min sygdom. Men jeg kunne lugte hans angst. Severin hvad har du gjort? Hvad har du sagt?

Jeg sender den bort. Jeg studerede mig selv i spejlet hele formiddagen. Så ikke andet end rynker, og trætte grå øjne. Tjavset hår. Dette er støv. Dette er aske. Dette er mit liv. Jeg er ikke vred. Fred være med det.

o o o

## Brev fra Plettet Elg til spilperson

Til Lucius

[Skrevet på formfuldt thallensk]

Du skriver til mig for at advare om faren for krig. Jeg takker dig for din åbenhed, men vi er udmærket klar over faren.

Mit svar er at krigen er uafvendelig. Der er kræfter både blandt vores folk, men ikke mindst blandt dit eget folk, der ønsker krigen. Vi har set tegnene, i de overgreb som det sidste års tid er begået mod flere landsbyer. Selv om vi skulle afholde os fra at gengælde vold med vold, vil det ikke afholde drømmere blandt dit folk fra at søge krigens storhed. Giver vi dem ikke anledning til at slippe krigens hunde løs, vil de skabe den selv. De vil ikke helme, før mit folk er i jeres fangenskab. Før den frie jord er trællebundet af jernplovenes lige rækker. Blandt vores folk er der også mennesker med bål i deres hjerter, der blot venter på at I graver krigsøksen frem. Alle disse mennesker trækker i hver sin ende af det reb, hvori I har bundet krigens knude. Det tidspunkt nærmer sig hastigt, hvor knuden er strammet så meget, at ingen har styrke nok til at binde knuden op igen, men at den må hugges over. Hvad det vil betyde, er egentligt ikke op til mig at forklare, for du er kriger som mig selv, men vær klar over, at vil I ikke vise jer som mennesker, vil I blive bekæmpet som dyr. Himlens hjul har drejet. Mit folk har ændret sig. De unge tænker anderledes. Jeg kan se deres øjne brænde som kul. Også de har drømme. Om retfærdighed og generobret land. Jeg har set tegnene, både i øst og vest. De vil ikke stoppe før dit folk er jaget i havet.

Jeg er en kriger. Jeg er gammel. Jeg har oplevet to krige og flere kampe end jeg kan tælle. Jeg ved at disse drømme om storhed er som løv, som vinden blæser væk. At drømmen vil forvandles til aske i deres munde. Selv om mit folk skulle vinde, vil vores sjæle blive besudlet for altid. Det vil være en forbrydelse, der aldrig vil kunne afvaskes. Vi vil have tabt os selv. Derfor hører jeg dine ord, og hensigten bag dem. Det er ikke mig du skal overbevise om fred, men lederne af dit eget folk.

Plettet Elg

o o o

## Noter til det store slag, scenarie 8

Dandanels karakter stikker den ene invictus i halsen, straks farer den anden Invictus op; han har ikke lagt sin rustning eller sig sværd. Spillerne nedkæmper de to Invictus.

De kommer tilbage til hovedhæren. Der sendes de hen til generalerne; Jargo, Florian, Lily Postumus. General Cornelius Invictus. Ryttergeneral Mocius Ticatus og ryttergeneral Salvius Flaccus. De vil høre hvad de har at fortælle. Florian vil bore ind til sin fætters død, men med en død Flaccus, må han æde deres forklaringer. Lily spørger om hvor mange klaner de har for sig. Hun rynker øjnene. Spørger hvor de andre er henne. Måske lugter spillerne lunten.

Der lægges op til det store slag. Spilpersonerne ser slavehandlere, med vogne fyldt af lænker, gøre sig klar. Alle er overbevist om en sikker sejr. Ørne og ravne overflyver dovent thalenernes lejr.

- - -

Terrænet er åbent til højre, åbent i midten, skovbryn/bæk til højre. Spillerne kan evt. observere at jorden til højre virker sumpet. De skovvilde er udsædvanligt velbevæbnede. De ser disciplinerende ud; råber ikke, viser ikke røv, men står stille og venter. Alle bannere er ravneklan.

Ravneklanen stiller sig op lige ved et skovbryn. Infanterister, rytteri på deres højre. Titaner bag infanteri og ulve på deres venstre. Ravnene bliver ledet af en kvinde, Shimasani Tiltagende Måne.

Thalenerne stiller sig op: Ticatus rytteri på venstre, infanteri, Flaccus rytteri på højre. En invictus i reserve.

Slaget går i gang

Ravnerytteri sinker Ticatus. Ravneklanen bruger hedoniske piker. Titaner kommer ud fra skoven. Ulve skræmmer Flaccus rytteri.

Lys, lyd og lys. Brølende råb fra krigere, da hærene tørner sammen. Støv i alle næsebor. Skrig fra sårede.

- - -

Der er to heroiske scener:

Scene 1

De ser Florian Invictus komme stavrende med sin livvagt. Han er såret i benet. En mulighed for at tage et opgør.

Scene 2

De ser fire ørne og ravne lande nær anesangerne, og får mulighed for at redde dem. Anesangerne er løbet tør for Mana.

- - -

Kampen bølger frem og tilbage, men Ravnene holder linjen. Thalenernes angreb går i stå. De trækker sig tilbage. Vand bæres frem. Sårede trækkes væk. De to hære står og glor på hinanden.

En ordonnans kommer ridende. De skovvilde har angrebet Ludica og Dunelm. Spilpersonerne sendes afsted for at finde ud af hvad der er sket. Ravnene trækker sig tilbage i god ro og orden. Thalenerne trækker sig tilbage. Hele vejen nord på, angriber ravnene bagtroppen. Deres mål er helt klar at sinke thalenerne, og lade dem bløde.

Det første de møder på vej hjem er strømme af flygtninge. De møder nervøse Ticatus tropper ved broen lige vest for Ludica. Der har været små kampe, men ellers har de skovvilde holdt sig på den anden side. Da de kommer nærmere Ludica, venter ragnarok dem. Himlen er sort af røg. Alle marker og plantager brænder, alle gårde og møller. Overalt er der små grupper af flygtninge. De ser også enkelte skovvilde ryttere. Disse undgår kontakt. Høsten er ødelagt. Ludica, Dunelm og Isca er Thallus’ kornbælte. Det vil alvorligt hindre thalenernes mulighed for at føre kampagne næste krigssæson. Fortet nærmest øst for Ludica er løbet over ende.

Ludica ser intakt ud, men nægter at åbne portene.

Dunelm er faldet. Store røgskyer. Porten er revet af. Alle officielle bygninger, specielt adelshuse og madlagre er stukket i brand. Lig ligger og flyder i gaderne. Enkelte løber rundt og plyndrer, men alt i alt er byen forladt. De kommer til Forum. Dørene til templet er åbent. De to statuer i bronze er revet omkuld. Inde i templet sidder en gammel kvinde i skovvilde tøj. Det er Røde Sol. Hun har 2 livvagter og en ung pige med sig. Hun fortæller sin historie. Hun ser syg og afkræftet ud.

Vælger spillerne at tage kontakt med de skovvilde, bliver de henvist til fortet. Her kan de møde Cadeyrn Flammande Bjørn (bjørn), Shingas Blå Sky, og Perth Plettet Elg. Deres betingelse for fred; grænserne skal lægge fast og alle ufrie skal have lov til at vende tilbage.

o o o

## Handouts til efter scenarie 8. Breve fundet og udleveret til spilpersonerne af Røde Sol, der ville bære brænde til krigens bål.

Til ædle Ageus Sambrocius Ticatus

Hermed den rapport om Invictus’ tropper som de har udbedt.

Invictus har bygget deres infanteri op efter samme mønster som os, med kohorter på papiret bestående af 4 centarii af 80 mand, altså i alt 320 mand. Tilknyttet hver kohort er rytteri på seksten mand, som danner en separat enhed når kohorterne kæmper sammen. Invictus råder på papiret over en styrke på i alt ca. 2000-2400 mand.

Invictus tropper bliver styret af tre generaler.

Første styrke på ledes af Minucius Aetius Invictus. Han leder to almindelige kohorter og en kohort primarii på 640 mand. Hvad vi ved om ham er at han som ung blev trænet af Ticatus på Marcus Akademiet, som led i et venskabsprogram. Folk der har kendt ham der, fortæller at han er en organiseret leder, der har sin folks tillid. Han er kompetent i kamp og vil forstå at kæmpe sammen med vores tropper. Kun en af kohorterne bestod af veteraner, men Minucius har spredt disse ud på alle tre kohorter, således at disse erfarne mænd styrer alle enhederne. Han har kæmpet sig på i Invictus’ hierarki på grund af sine evner og skylder Konsulen sin nuværende høje stilling. Han har også kendt konsul Jargo siden barnsben, og konsulen har hans fulde loyalitet.

Anden styrke ledes af Rutilus Fabius Invictus, og består af to kohorter. Disse er veteraner fra sammenstød med de skovvilde. Rutilus er nevø af Jaro Invictus III. Han er ligeledes en kamptrænet mand, der har ledet flere anetogter mod de skovvilde i øst. Vi ved at Rutilus ved flere lejligheder har talt konsul Jargo imod, og ikke kan regnes som en loyal mand. Den eneste grund til at Jargo har beholdt ham som general, synes at være for at være på god fod med fredsfløjen i Invictus. Skulle der tilfalde Rutilus et uheld, ville han sikkert blive udskiftet med en mere loyal mand.

Tredje styrke ledes af Decius Invictus. Denne består af en kohorte, samt rytteri på ca. 50 mand. Kohorten er kohort ubanae og mest beregnet til at beskytte Invictus’ interesser i Patrus. Den består af mænd der har fået posten som belønning, og er ikke kamperfaren. Decius må regnes for at være loyal mod Jargo, men desværre kan denne styrke kan ikke ses som nogen

Invictus løst sammensatte gruppe af anesangere ledes af Laevinus Invicus, hvorom der går mange rygter men må menes at besidde overblik, betydelige kræfter og som er loyal mod Jargo. Denne gruppe må ikke undervurderes.

Florian Invictus er en formidabel enkeltkæmper, men vil være af begrænset værdi i et slag.

Idet jeg forbliver Deres loyale,

Marcus Claudio Ticatus

- - -

Til Ageus Sambrocius Ticatus

Som De beordrede fik vi skaffet os adgang til ærværdige Jaro Invictus III’s legemlige rester, må hans ane hvile i fred. Efter at have undersøgt konsulens legeme, bedt for ham og æret hans ane, og konsulteret annalerne vedrørende medicin, kan vi ikke komme til anden konklusion end at konsulen blev forgiftet. Vores undersøgelse viste tegn på nedbrud af leveren, men uden tegn på svulster eller gulsot der kunne have frembragt organets svigt. Vi fandt ikke gulfarvning af slimhinderne som det ville være sket i forbindelse med sygdom. Det forleder os til at tro på en forgiftning med djævlerod, en sjælden hedonisk gift. Den er ikke set i Thallus i nyere tid, men er beskrevet i Libro de veneno, en bog om gifte fra det Gamle Land. Symptomerne passer på giften som beskrevet i dette værk. Hvis giften gives over længere tid, ligner symptomerne en sygdoms langsomme fremadskreden. Men dette må betyde at giften er givet til konsulen af en person som har hans tillid og som tilhører hans nærmeste omgangskreds.

Jeg beklager at mine undersøgelser ikke kan være mere underbyggende. Disse oplysninger er til Dem helt og holdent, og vil ikke komme til andres kendskab. Idet jeg forbliver Deres loyale,

Atellus Ticatus

- - -

Til Ageus Sambrocius Ticatus

En kort rapport om resultatet af min inspektion. Stedet som er blevet udvalgt ligger som aftalt afsides i et lille kloster, på højre side af floden, syd for Athaloe. Det synes som om at landsbyens beboere er vant til at der kommer og går besøgende til klostret, samtidigt vil de være opmærksomme på fremmede der kommer og stiller spørgsmål. Jeg føler i øvrigt også at klostret ligger langt nok væk fra de skovvildes områder, til at vi kan føle os sikre på at ingen af dem kan nå frem til stedet. Miksturen kan let transporteres ned af floden og til Patris, eller alternativt af hovedvejen. Konsulen er sikret regelmæssige leveringer. Alt i alt virker placeringen velvalgt.

Klostret er omgivet af høje mure der skygger for fremmedes blikke, og der er god plads til de nødvendige folk, mad og andre forsyninger, og en antal fanger. Arrangementet er som følger; Sallust står for selve skabelsen af miksturer. Vores folk står for beskyttelsen af stedet. Invictus står for afhøringen af fanger, samt den videre transport af miksturen til Patris. Invictus føler således at de er med i processen og kan kontrollere skabelsen af miksturen – samtidigt at de holdes uvidende om selve processen. Jeg havde dog en lang samtale med Sallust, da de var bitre over at de ikke var involveret af afhøreingen af fangerne. Men jeg fik dem overbevist om at de blev fuldt informeret om hvad vi fandt frem til. Jeg føler dog en ikke ringe mistillid mellem de involverede og jeg er ikke sikker på at nag og rivalisering ikke skal få nogen til at tale over sig til forkerte parter af ren bitterhed. Jeg forstår godt at det er afgørende for Invictus’ tillid at Sallust er involveret, men man må da være i stand til at finde nogen der kan udgive sig for at være Sallust og træde i stedet.

Så for at konkludere. Arrangementet med miksturen kører upåklageligt. Dog skal der sikres en regelmæssig levering af fanger. Vi har måttet i flere tilfælde bruge ufrie til erstatning. Afhøringen af skovvilde er til gengæld en fiasko. Vi forstår dog meget lidt af de skovvildes magi. De er fatalt fejlinformeret, og rabler om at skove og floder er levende. Vi står lige så uvidende om en Nye Tro som vi var før.

Metellus Gaius Ticatus

o o o

## Tidslinie til eget brug.

0 - Den Store Landing. Efter en farefuld rejse over havet, når 82 skibe Det Nye Land. De afkræftede flygtninge finder kysten stort set ubeboet og opretter teltlejre. Otte måneder senere opstår en frygtelig storm. Thallus Flaccus modtager en vision om, at det gamle land som forudsagt er gået under.

1 - Adelsfamilierne samles og erklærer Det Nye Land for deres. Skibene bliver brændt. Thallus Flaccus bliver udnævnt til konsul.

3 - Grundstenene til hovedstaden bliver lagt ned.

34 - Tre skibe sejlede mod Etrurian, men gik til bunds efter kun en dags sejlads. En overlevende fortalte om store ulykker og rædsler.

70 - Huset Caelius blev adlet.

72 - Fera Flaccus gjorde et dybt indfald hos de skovvilde, brændte og plyndrede hvor han kom frem. Da hans forsyningslinjer blev afskåret, måtte han trække sig tilbage, men han vandt stor hæder og meget land.

89 - Thallus opnår kontakt med Hedon, og handel kommer langsomt i gang.

99 - Konsulen Pallus Flaccus gik med ufred mod de skovvilde og slog dem i flere slag. Huset Balbinus og Raimis blev adlet for deres gerninger i krigen.

105 - Huset Argostino uddør efter en frygtelig familietragedie.

110 - I den 10. måned rystedes Thallus af en stor storm, og mange huse blev lagt øde.

139 - Konsul Sculla Flaccus mødte med de skovvilde i 5. måned og forlangte af dem at de underlagde sig Senatets herredømme. De skovvilde sluttede sig sammen og bød Thallus modstand. Dette gjorde konsulen vred - fem dage senere mødte han dem, huggede mange af dem ned og drog resten på flygt i vild forvirring. I den 7. måned døde Konsulen og mange soldater af sygdom, og felttoget måtte opgives.

169 - Huset Escallus blev adlet.

235 - Der var solformørkelse den 5.dag i den første måned i den 3. time. Formanden for præsterådet, Monerat Sallust, faldt præcist 30 dage senere ned af senatstrappen og døde. Hændelserne blev taget som et dårligt varsel.

235-238 - Den store landbrugskrise. Høsten slog fejl flere år i træk, og der er udpræget fattigdom og sult i landsbyerne. Bønderne søgte ind til byerne og der var optøjer.

246 - Konsulen pålagde skat af hver plov i landet, til bøndernes store utilfredshed.

247 - Konsul Koreth Flaccus blev troløst dræbt af sin broder Kanthor, der tog tronen.

250 - Thallus mødte de skovvilde i et drabeligt slag og slog dem. Familien Drusus blev adlet. Sletten hvor slaget stod omdøbes til Sejrs Sletten.

266 - Flaccus indleder en borgerkrig mod lavadel familien Escallus. Efter et enkelt slag flygter Escallus ind til de store byer.

278 - Den Store Brand i hovedstaden Patrus. En tredjedel af byen brændte ned - der gik rygter om at branden var påsat.

309 - Borgerne i provinsbyen Porsica gjorde oprør over Flaccus’ herredømme og befæstede byen. Konsulen lod byen indeslutte og slog oprøret ned, men alle provinsbyer fik efterfølgende status som herrefrie købstæder.

322 - Huset Pilatust blev kendt landsforrædere og nedkæmpet af husene Flaccus og Postumus. Huset Pilatus blev opløst, deres land inddraget og deres borg brændt.

331 - En borgerkrig blusser op mellem familierne Crassus og Invictus. Konsulen tvinger familierne til fred, og giver Taurus familien kontrol over hvad der senere bliver kendt som Taurus Passet.

345 - Hedonerne anklagedes for kætteri og fordrives fra Thallus.

371 - Hedonerne fik atter adgang til Thallus.

384 - Arenaen i Patris bygges færdigt.

386-393 - De Syv Magre år. Der var stor tørke og misvækst over det ganske land. Krisen overvindes takket være leverancer af korn fra hedonerne og krigsbytte fra de skovvilde.

396-97 - De skovvilde angreb flere vestlige områder, og nedbrændte mange gårde og landsbyer.

399 - Efter talrige overfald fra skovvilde, blev der atter sluttet våbenhvile og der blev forhandlet fred.

409-14 - På den tid blev Patris omgivet af mur og vold på konsulens befaling. Muren blev dog aldrig helt færdigbygget.

416 - En stor krig pågår mellem flere af de skovvildes klaner i øst og i vest. Mange i Thallus glæder sig over at de skovvilde således slås indbyrdes.

424 - Cato Flaccus blev konsul og begyndte et rædselsregimente der skulle vare i 14 år. Han giftede sig med sin søster og ville gøre sin datter, Livia, til tronarving.

426 - ’Den Nye Tro’ blev gjort til statsreligion på konsulens ordre.

437 - Livia Flaccus blev myrdet af Lucas Invictus. Cato Flaccus IV blev omstyrtet og dræbt. En stor styrke af skovvilde angreb pludseligt og uden varsel hovedstaden, men blev slået i et slag.

438 - Thallus blev renset for ’Den Nye Tro’. En Invictus blev for første gang valgt til Thallus' forkæmper og Konsul.

442-44 - Crassus kom i krig mod hvad der synes at være en koalition af de skovvildes klaner. På kun to krigssæsoner nedkæmpes og fordrives Crassus. De andre familier må se passivt til, da Crassus ikke beder om hjælp. Sammen med Crassus falder familien Taurus i slaget om Taurus Passet.

459 - Den store landreform. Efter krav fra konsul Ciro Invictus omfordeles alle landområder således, at familiers områder ikke længere er sammenhængende. Den officielle forklaring på omfordelingen er at undgå en gentagelse af 'Crassus-tragedien'. Ligeledes reformeres pengevæsenet og bureaukratiet.

461 - Konsul Ciro dør pludseligt i den 5. måned.

472 - Gældende år

o o o

**Magiske våben og genstand**

Da thalenerne flygtede fra Etrurian fik de ikke mange dyre ting med sig. Folk anså dem for gale, så bortset fra de fyrre skibe og den proviant de fik udleveret fra senatet, efterlod de mange ting. Deres rejse var alligevel håbløs og de blev anset for tabte. Derfor er f.eks. ældre bøger og magiske genstande i Thallus meget sjældne. Deres betydning i kampagnen kan højnes ved at alle magiske genstande bør være unikke og have en historie. Du kan ikke bare købe et +1 sværd. Faktisk er magiske genstande slet ikke noget du kan købe; de skal arves (dvs. at spilleren har købt Magisk Artefakt Dyden), eller vindes via et eventyr. Selv om spilleren fælder en modstander kan han ofte ikke bare tage hans fine sværd og så tro at han gå rundt og prale med den på åben gade. Modstanderens familie ved at genstanden var der og vil kræve den tilbage (mod en passende ’findeløn’). Det er lidt ligesom at stjæle en Rambrandt og forsøge at sælge den. Det er næsten umuligt. Ikke desto mindre kan det være at spillerne får fingrene i magiske ting. Her er tolv eksempler på magiske genstande:

**Natteøje**

Dette gladius kortsværd smedet af bronze og det er umådeligt gammelt. Modsat moderne kortværd, som primært er stikvåben som bruges i formationer, og derfor meget kantede og funktionelle, så har dette sværd en smuk kurve; smallere inde ved parerstangen, og bredende sig ud mod spidsen. Det er nydeligt dekoreret med forsiringer og tegn. Sværdknoppen er udformet som et åbent øje. **Effekt:** Sværdet passer på dets ejer mens han sover, hvis han placerer det i hans seng. Det giver ejeren dyden Let Sovende. Natteøje bliver aldrig sløvt.

**Tordenspyd**

Dette gamle spyd blevet givet af anerne til helten Maximus, under en krig med hedonerne for næsten tusind år siden. Spyddet brugte han til at sprede den hedoniske konge Agathoples’ livgarde, så han kunne trænge ind på kongen og dræbe ham. **Effekt:** Denne kraft som kan bruges én gang per dag. Når spyddet rammer en modstander, eller jorden ved siden af ham, lyder der et højt drøn. Alle indenfor en stor template skal slå et Fear Test (se regelbogen side xxx). Spyddet har sin styrke ikke mindst på grund af overraskelseseffekten. Bruges det mod modstandere der kender til spyddets evner, får de +2 på deres rul.

**Hirtius’ skjorte**

Denne tunika blev syet til Hirtius Flaccus, en politiker med skarpe holdninger der havde skaffet sig mange fjender. Han var bange for sit liv og med god grund, for der havde allerede været anslag mod hans liv tre gange. Tunikaen magisk og beskytter lige så godt som en kogt læderrustning. I sidste ende fik Hirtius nu ikke den glæde af tunikaen som han håbede på; han døde da han fik en oliven i den gale hals. Hirtius’ skjorte er gledet ind i sproget som et mundheld som et tegn på skæbnens omskiftelighed. Den var gemt væk i mange år da den havde et dårligt rygte, men blev givet til en Flaccus da han rejste til det nye land. **Effekt:** Tunikaen fungerer som en læderrustning der giver +2 i Armor. Skjorten er efterhånden blevet noget nusset, så den der bærer den får -1 i Charisma.

**Hekseskjoldet**

Dette skjold er malet rødt, med et hæsligt forvrænget kvindeansigt på i sort. Det siges at skjoldet faldt ned fra himlen, som en gave fra anerne til helten Casta. Casta er en tragisk helteskikkelse, som i starten var en forkæmper for anerne. Der fortælles mange eventyr om ham, bl.a. om hans kamp mod heksen Aetia. Casta var forelsket i den smukke Servia, men det lykkedes Aetia at få Casta til at tro at hun var ham utro. Den ærekære helt dræbte sin elskede og tabte derved anernes gunst. Han levede som omstrejfer i mange år, før en himmelsk fugl fortalte ham sandheden. Da drog han til Aetia, og fik heksen til at forelske sig – men på deres bryllupsnat dræbte han heksen. Det fortælles at det er heksens ansigtsudtryk, i det øjeblik hun forstår at hun er blevet bedraget, der er malet på skjoldet. **Effekt:** Hvis helten kæmper tappert (spilleders afgørelse) skærer det bemalede skjold ansigt af modstanderen; modstanderen skal slå et Guts slag eller blive shaken.

**Hestemanke**

Hjelmen Hestemanke blev smedet til adelmanden Titus Crassus, fordi han var en forfærdelig rytter, og i øvrigt rædsomt bange for heste. Om han var bange for heste fordi han var en dårlig rytter, eller en dårlig rytter fordi han var bange for heste melder historien ikke noget om. For at komme over dette pinlige handicap brugte han en ikke ringe sum til at få smedet en hjelm, der gjorde at han kunne kontrollere heste. **Effekt:** Hjelmen giver bæreren +2 på Riding

**Vølvens Ravklump**

Denne enorme flade ravklump har størrelse som en hånd og er af skovvilde oprindelse. Den er indrammet i udskåret ben, der er dekoreret med særprægede skovvilde udskæringer. Ravklumpen blev taget som krigsbytte i Thallus’ tidligste historie. Man har tydeligvis ikke turde erstatte den barbariske ramme med noget mere civiliseret, da man var bange for at ødelægge magien. **Effekt:** Ravklumpen er magisk og gør at man kan se ind i Det Grå gennem det. Det kræver blot en Spirit test. Skovvilde fra Huldra klanen er i øvrigt begyndt at lede efter Ravklumpen og er ganske villige til at begå mord for at få den igen.

**Det hvide skind**

Skindet er af hedonisk oprindelse. Det er et ganske særligt snehvidt løveskind, med en dybrød kant der er syet hele vejen rundt. Det siges at den som bærer skindet ikke kan lade være med at fortælle sandheden. Nu er sandheden jo ofte ilde hørt, så måske er det derfor hedonerne har foræret det væk til thalenerne. **Effekt:** Den som bærer det Hvide Skind får edgen xxx.

**Xxxklokken**

Klokken xxx hang i et anehus (se (Ludica) side xxx) som blev brændt ned af en gal kvinde. Klokken styrtede ned og fik en slem revne – og derefter lavede en frygtelig lyd når den blev slået. Ud over at den havde mistet sin smukke klang, viste det sig også at larmen også havde den virkning at den jagede alle aner i nærheden væk med larmen. Det er naturligvis at udvise den største hån mod forfædrene, men den effekt var der pragmatiske, for ikke at sige skruppelløse, personerne der fandt nyttig i familiernes evige rivalisering. Hvorfor den er endt i Thallus er så spørgsmålet.

**Sølvtåge**

Denne halskæde tilhørte den berømte og berygtede anesanger Appia Invictus. Hun var i sin levetid en berømt dame i det finere selskab i hovedstaden. Appia havde stærke meninger om hvad der var god tone. Dem der trådte ved siden af den fine usynlige linje for den rette opførsel, fandt snart ud af hvad den offentlige mening synes om den sag – det skulle Appia nok sørge for. Appia havde ganske gode forbindelser til forfædrene, og hun var ikke bleg for at udnytte sine gaver til at snage i andre folks privatliv. Appia var umådelig glad for denne smukke halskæde, og bar den ved enhver lejlighed. Der var mange der hellere end gerne havde kvalt hende i halskæden, men den viljestærke dame døde alligevel mæt af dage i en alder af firs. Stensølv er en halskæde af sølv, med en række perler der har en smuk grå farve som røg eller tåge. Effekt: Den der bærer Sølvtåge kan mærke hvis der er en ane i nærheden. En sideeffekt er at Appia stadig våger over sit smukke smykke. Den der bærer sølvsmykket i længere tid bliver centrum for Appias bevågenhed fra det hensides og får’Hjemsøgt af Ane’ som Hindrances, se side xxx.

**Knortekoppen**

Denne gamle forvitrede kops historie fortaber sig i historien. Koppen er af træ, knortet og forvredet, og næsten helt sort af ælde. Den er skåret ud af en trærod, og ligner mest af alt to hænder der fletter sig ind i hinanden. Hvis man hælder nogle urter og noget vand i koppen, koger indholdet op og simrer ind til en tyk grøn væske. Smøres pastaen på et frisk sår, heeles såret meget hurtigere. Effekt: en gang per dag kan man koge en portion helbredende pasta der heeler et Wound. Det tager en halv time at koge en potion.

o o o

**Skabelsesberetning**

Himlen og jorden blev skabt af solguden Solhar og måneguden Lumus. Ved deres forening blev jorden, havet og stjernerne skabt. Da verdenen var tom, var der ikke noget at foretage sig, så stjernerne kedede sig. De for snart uroligt omkring og lå snart med den ene og snart med den anden. Skovene, bjergene og floderne er alle deres børn, ligeledes er dyrene på jorden og på himlen, og fiskene i havene. Alle dyrene levede i fred og brugte tiden på at æde og mangfoldiggøre sig, som deres fædre og mødre havde gjort, og snart var jorden fyldt med deres afkom. Snart var al græsset og selv bladene på træerne ædt, og hungersnød truede alle med en ynkelig og æreløs død. Solhar blev træt af al dette anarki, og lænkede stjernerne på himlen som straf for deres egensindighed. Dyrene samlede han på sletten og gav nogle af dem magt til at æde de andre og han satte menneskene til at herske over dem. Skønt han ikke ville indrømme det, så han at levende væsner gjorde hans verden smukkere, så han ønskede ikke at udrydde dem - men deres antal måtte mindskes. Lumus ynkedes over offerdyrenes frygt og hun gav de ængstelige dyr gaver, således at de kunne undslippe deres forfølgere. Hun kunne heller ikke omgøre straffen for sine egne børn, men for at mildne deres hårde straf gjorde hun dem lysende og smukke, og lod dem besøge deres børn i skikkelse af drømme. En gang i mellem forsøger en stjerne at undslippe og farer over himlen som et stjerneskud, men den er dømt til at dø. Når stjernen rammer jorden splintres den i tusindvis af stykker. Splinterne farer i et frugtsommeligt levende væsen og genfødes på ny - og således har alle væsner en flig af himlen i sig.

o o o

**OPRÅB TIL ALLE BORGERE**

Til vores store sorg er nyheden om de skovvildes nedrige angreb på Raimis familien blevet bekræftet. Det kujonagtige og nedrige angreb, der kostede de fleste, hvis ikke alle medlemmer af denne noble familie livet, afkræver et svar. Barbarerne skal betale for deres forbrydelser, blod for blod.

**Det er blevet besluttet at indlede en straffeekspedition.**

Alle loyale borgere indkaldes til kampen for Thallus’ frihed.  
Kæmp for vores rettigheder. Kæmp for vores eksistens. Tøver vi, løber de skovvilde os over ende.

**Støt kampen med midler og mandskab.**

Ordre om samlingspunkt fremsendes til alle noble familier.

Jargo Invictus, konsul for Thallus

Thallus’ Senat

o o o

**OPRÅB TIL ALLE BORGERE**

Thallus skæbnetime er oprundet. Ved forræderiske thaleneres mellemkomst er det lykkedes de vilde at overskride vore grænser, og nedrive Dunelms stærke mure. Brænde og hærge. Myrde mænd,

kvinder og børn.

Disse forrædere har stukket en kniv dybt Thallus kød. Uden deres indgriben ved fronten, ville de vilde ikke have kunnet modstå Thallus’ retfærdige tropper. Deres forbrydelser omfatter skænderi af Thallus allerhelligste tempel. Anesangernes Akademi ligger i ruiner.

**De skyldige vil blive straffet.**

Hvem er disse forrædere? Alle der forsøger at lukrere sig af den igangværende krise. Dem du troede var din nabo, men som viser sympati

overfor de skovilde. Den du troede var din ven, men smeder

rænker mod staten.

**For Thallus’ skyld, rapporter alle forrædere.**

Jargo Invictus, konsul for Thallus

Thallus’ Senat

o o o

**TIL ALLE BORGERE**

Gennem mange år er byernes rettigheder blevet trådt under fode, og ærværdige familier blevet udsat for forhånelse og forfølgelse. Sidst ved angrebet på den ærefulde familie Raimis, og følgende nådesløse nedslagtning af familiens medlemmer. En grusomhed, der ikke skyldes et anslag fra skovvilde, men en forbrydelse begået af ambitiøse thalenske mænd.

For at beskytte byernes rettigheder, som nedfældet i loven og i Thallus ældgamle traditioner, samt til fælles beskyttelse af frie borgeres liv og ære, erklærer byerne Athaleo, Corinium, Porsica, samt familierne Constantin, og Drusus et Handelsforbund, der på fredelig vis vil beskytte alle mod lemfældige og umenneskelige overgreb.

Acilius Constantin, Tiberia Drusus,

Mocius - borgmester af Athaleo, Severus -

borgmester af Corinium og Gnaea Didius

- borgmester af Porsica.

o o o

**Et brev som en af spillerne oplæste som det sidste i kampagnen.**

Kæreste yngstedatter

Så dette var hvad der skete. Dette var hvad vi gjorde. Jeg kan føle din skepsis når du læser dette, genkalde mig dit ansigt for mig. Er dette virkeligt dine lade fars bedrifter? Den officielle historie er jo unægtelig noget anderledes. Men ingen kunne indrømme hvad vi havde gjort. At fem mænd af så lav status kunne ændre Thallus så grundlæggende. Men det gjorde vi. Og blev selv forandret.

Severus blev vel den der opnåede den største skæbne. Hans arbejde med at skaffe vores aner ro er velkendt for alle. Mindre kendt er hvad han helt nøjagtigt gjorde for at skaffe anerne ro, men den historie er Thallus vist ikke helt klar til endnu. Han steg hurtigt i graderne og blev udnævnt til leder af det genopbyggede Præsternes Akademi. Tolv år senere sejlede han og elleve andre anesangere ud på havet for at konfrontere Havheksen. De blev aldrig hørt fra igen. Men Havheksen forsvandt, så deres mission måtte være lykkedes.

Ludius blev myrdet i Lutetia under lidt mystiske omstændigheder. Efter hans død var Crassus uden lederskab og interne magtkampe splittede familien. Det stærke sammenhold brød sammen. Crassus fik aldrig helt det ud af deres gamle område som de håbede på. De genvandt aldrig deres gamle storhed og respekt. I stedet endte området i et rod af thalenske nybyggere og lykkeriddere, hele og halvvilde, bønder og kvægtyve. Et land frigjort fra snærende thalenske og skovvilde normer. Jeg tror at Ludius ville have været meget tilfreds med resultatet.

Gnaeus tog hemmeligt til Hedon, og det lykkedes ham at aflure dem mange hemmeligheder. Det faldt aldrig hedonerne ind at nogen thalenere ville være så frække at infiltrere dem. Takket være ham kender vi nu til genraijerne, kraken, tyverierne fra vores gamle byer - og alt det andet snavs som han gravede frem. Vi kender nu hedonernes sande ansigt og de vil aldrig kunne manipulere med os igen. Siden blev han udsending i Al Maluk og det siges at han endte sine dage der som sheik med et dusin hustruer, og utallige børn og børnebørn.

Og jeg. Ja mig kender du jo. Jeg blev udnævnt til general, takket være min indsats og mine fægteevner, men rollen som leder faldt aldrig i min smag. Der var jo også fred. En tid overtog jeg Det Blå Bånds fægteskole, men blev træt af lade adelssønners arrogance og selvtilstrækkelighed. I stedet fordybede jeg mig i skak, vin, mine hunde og jer, mine døtre. Muskler blev erstattet af deller. Men i realiteten var jeres moder også rigeligt udfarende for os begge to. Hun blev den største husudlejer i Ludica og Dunelm. Der går ikke en time uden at jeg tænker på hende, og jeg savner hende forfærdeligt.

Du skriver at uroen lurer. At der hviskes om forræderi og gammelt svig blandt Ticatus og Invictus. At Postumus fortryder hvad slaveriets ophævelse, ja lad os i det mindste kalde det ved sit rette navn… hvad slaveriets ophævelse gjorde ved vores land og vores økonomi. At hvad de østlige skovvilde gjorde ved Ioannina skal hævnes med blod.

Datter. Jeg tror at Ticatus i grunden har ret. At vi thalenere har det skidt med freden. Det gør os frie til at tænke usunde tanker. I unge har glemt fortidens skygger. I gør jer ikke begreb om krigens pris. Jeg har set det, og det er helvede. Skal der kæmpes, så kæmp for det rette.

Lad mig komme med en tanke. Vejen over havet er fri. Havheksen er besejret. Saml jeres styrker. Byg skibe. Tag over havet og tilbage til vores gamle land. Kæmp for jeres fremtid dér og grib den.

Din far